Bekende Afrikaanse skrywer sterfEna Murray. Steven de Kock, bestuurder van die Santos Haven-aftreeoord in Mosselbaai waar Ena Murray woonagtig was, het aan Maroela Media gesê sy is omstreeks 04:00 oorlede. “Daar was geen lyding of pyn nie. Sy was verswak die laaste tyd en het in die versorgingseenheid gewoon. Sy is aan natuurlike oorsake dood. Dit is vir ons ŉ reuse-verlies,” het De Kock gesê. Murray is op 27 Desember 1936 op Loxton, ŉ klein dorpie in die Karoo, gebore. Sy was die middelste van drie dogters en haar pa was die plaaslike geneesheer op die dorp. Volgens die uitgewer Jasmyn is dit waar Murray se belangstelling in die geneeskunde ontstaan het. Verskeie van haar verhale het ’n hospitaal as milieu. Volgens Lux Verbi het Murray vir meer as 30 jaar heeltyds geskryf en 131 boeke het uit haar pen verskyn, waarvan talle topverkopers was. Sy is as “die mees geleesde skrywer in Afrikaans” bestempel en het altyd deeglik navorsing gedoen alvorens sy met die skryf van ‘n nuwe roman begin het. Baie van Murray se werke het in grootdruk verskyn en is deur die Pionierskool in Worcester en deur Bandhulp vir Blindes in braille en band opgeneem. Van haar bekende werke sluit in Oase van geluk, Ter wille van ons drome en Wag-’n-bietjiebos van die liefde.